ET Euroopa Liidu Teataja C 341/12

Väljavõte Euroopa Parlamendi ja nõukogu direktiivi 2001/24/EÜ (krediidiasutuste saneerimise ja likvideerimise kohta) kohaselt Landsbanki Íslands hf. suhtes tehtud otsusest

2010/C 341/05

Reykjavíki ringkonnakohus otsustas 22. novembril 2010. aastal, et Landsbanki Íslands hf. (registreerimisnumber 540291-2259, Austurstræti 16, Reykjavík) (edaspidi „pank”) suhtes kohaldatakse likvideerimismenetlust vastavalt seaduse nr 161/2002 (mida on muudetud seaduse nr 132/2010 artikliga 2) XII peatüki B jao, kõnealuse seaduse V ajutise sätte punktide 3 ja 4 ning kõnealuse sätte punktiga 2 kaasnenud seaduslikust toimest tulenevatele sätetele.

Finantsjärelevalveasutus võttis 7. oktoobril 2008. aastal üle aktsionäride üldkoosoleku volitused ning määras panga likvideerimiskomitee. Seadusega nr 129/2008 (vrd seadus nr 21/1991) anti pangale 5. detsembri 2008. aasta kohtuotsusega luba kehtestada oma võlgade suhtes moratoorium. Kõnealust, juba kolmel korral pikendatud luba pikendati viimati 31. augustil 2010. aastal. Loa kehtivuse viimast lõpptähtaega 5. detsember 2010 ei ole seaduse kohaselt enam lubatud pikendada.

22. aprillil 2009 jõustunud seadusega nr 44/2009 kaasnesid rahaasutusele võimaldatud võlamoratooriumi olemuse ja sisu muudatused. Vastavalt seaduse nr 44/2009 (seaduse nr 161/2002 V ajutine säte) II ajutise sätte punktile 2 kohaldati võlamoratooriumi suhtes seaduse nr 161/2002 artikli 101 esimese lõigu, artiklite 102, 103 ja artikli 103 punkti a sätteid, mida on muudetud seaduse nr 44/2009 artikli 5 esimese sisulise lõigu ning artiklitega 6, 7 ja 8). Seega oleks justkui seaduse jõustumise päeval algatatud rahaasutuse suhtes kohtuotsusega likvideerimismenetlus. Siiski nähti ette, et loa kehtivuse ajal käsitatakse likvideerimismenetlust lubatud võlamoratooriumina. Seaduses nr 44/2009 on sätestatud, et loa lõppemisel kohaldatakse rahaasutuse suhtes ilma eri kohtuotsuseta automaatselt üldeeskirjade kohast likvideerimismenetlust. Likvideerimiskomisjon määrati Reykjavíki ringkonnakohtu 29. aprilli 2009. aasta otsusega.

Avaldati teatis võlausaldajatele; võlanõuete esitamise tähtaeg lõppes 30. oktoobril 2009. aastal. Lisaks avaldati Euroopa Liidu Teatajas panga moratooriumi pikendamist käsitlev teade 2009/C 125/08. Teates kutsuti üles esitama võlanõudeid ja juhiti tähelepanu lõpptähtajale. Esitatud võlanõudeid käsitleti kolmel koosolekul; kaks edasist koosolekut määrati 1. detsembriks 2010 ja 19. maiks 2011. Selleks ajaks peaksid olema võlanõuete aktsepteerimist käsitlevad arutelud lõpule viidud.

17. novembril 2010 jõustunud seadusega nr 132/2010 muudeti seadust nr 161/2002 täiendavalt nii, et kriisilahendamiskomitee ja likvideerimiskomisjon võivad üheskoos nõuda, et kohtuotsuse alusel kohaldatakse rahaasutuse suhtes üldeeskirjade kohast likvideerimismenetlust tingimusel, et kõnealuse seaduse artikli 101 teise lõigu punkti 3 sisuline säte on täidetud. Taotluse rahuldamise korral jäävad pärast seaduse nr 44/2009 jõustumist rahaasutuse moratooriumi ajal võetud meetmed muutumatuks.

22. novembri 2010. aasta kohtuotsust taotleti ja see tehti vastavalt seadusega nr 132/2010 jõustunud muudatustele. Oma otsuses jõudis kohus järeldusele, et likvideerimismenetluse jaoks vajalikud seaduse tingimused on täidetud. Panga varad on ligikaudu 1,138 miljardit ISK (praeguste hinnanguliste sissenõuete ja Islandi krooni 30. septembri 2010. aasta vahetuskursi alusel); võlakohustusi on ligikaudu 3,427 miljardit ISK. Seega on pank maksevõimetu ja ei suuda täita võlausaldajate võlanõudeid täies mahus. Samuti on välistatud makseraskuste ajutine olemus, vrd seaduse nr 161/2002 artikli 101 teise lõigu punkt 3. Kohtuotsuses kinnitati ka, et vastavalt osutatud sättele (nagu see on pärast seaduse nr 132/2010 jõustumist) jäävad pärast seaduse nr 44/2009 jõustumist rahaasutuse moratooriumi ajal võetud meetmed muutumatuks. See tähendab muu hulgas, et kriisilahendamiskomitee ja likvideerimiskomisjoni määramine jääb jõusse ning sama kehtib ka kõikide selliste meetmete suhtes, mis põhinevad seaduse nr 161/2002 artiklitel 101, 102, 103 ja artikli 103 punktil a, vrd sama seaduse V ajutise sätte punkt 2. Samuti kinnitatakse otsuses, et võlanõuete järjestus ja muu õiguslik toime, mis tavaliselt määratakse likvideerimismenetluse algatamist käsitleva otsuse tegemise kuupäeva seisuga, määratakse antud juhul seaduse nr 44/2009 jõustumise kuupäeva seisuga, milleks on 22. aprill 2009.